SL Uradni list Evropske unije C 394/1

MNENJE KOMISIJE

z dne 25. novembra 2015

o spremenjenem načrtu za odlaganje radioaktivnih odpadkov, nastalih ob izvajanju načrta za sanacijo lokacije Dounreay (Dounreay Site Restoration Plan) v pokrajini Caithness na Škotskem v Združenem kraljestvu

(Besedilo v angleškem jeziku je edino verodostojno)

(2015/C 394/01)

Spodnja ocena je izvedena v skladu z določbami Pogodbe Euratom, brez poseganja v kakršne koli dodatne ocene, ki se izvajajo v skladu s Pogodbo o delovanju Evropske unije, in obveznosti, ki izhajajo iz nje in sekundarne zakonodaje (1).

Dne 17. januarja 2013 je Evropska komisija v skladu s členom 37 Pogodbe Euratom od vlade Združenega kraljestva prejela splošne podatke v zvezi s spremenjenim načrtom za odlaganje radioaktivnih odpadkov, nastalih ob izvajanju načrta za sanacijo lokacije Dounreay.

Na podlagi teh podatkov in dodatnih informacij, ki jih je Komisija zahtevala 11. februarja 2013 in 14. januarja 2015, organi Združenega kraljestva pa so jih predložili 22. decembra 2014, 31. marca 2015 in 24. julija 2015, ter po posvetovanju s skupino strokovnjakov je Komisija oblikovala naslednje mnenje:

1. Razdalja od elektrarne od najbližje meje z drugo državo članico, v tem primeru Irsko, je približno 600 km.

2. Predpisane meje za izpuste tekočih in plinastih radioaktivnih snovi, ki veljajo zdaj, so strožje od tistih, na podlagi katerih je Komisija leta 2005 izdala svoje prvotno mnenje iz člena 37. Vendar je zaradi napredka pri načrtovanih dejavnostih razgradnje iz načrta za sanacijo lokacije Douneray prišlo do razlike v referenčni nesreči, na podlagi katere se ocenijo radiološke posledice nenačrtovanih izpustov radioaktivnih snovi.

3. V običajnih pogojih obratovanja ni verjetno, da bi spremenjeni načrt povzročal izpostavljenost prebivalstva v drugi državi članici, ki bi bila pomembna z zdravstvenega vidika, ob upoštevanju mejne doze iz novih temeljnih varnostnih standardov (Direktiva 2013/59/Euratom).

4. Trdni radioaktivni odpadki bodo skladiščeni na mestu samem ali v namenskih skladiščih neposredno poleg zadevnega območja. Trdni neradioaktivni odpadki in odpadne snovi, ki ustrezajo ravni opustitve nadzora, bodo izvzeti iz regulativnega nadzora in odstranjeni kot običajni odpadki ali ponovno uporabljeni ali reciklirani. To bo opravljeno v skladu z merili iz novih temeljnih varnostnih standardov (Direktiva 2013/59/Euratom).

5. V primeru nenačrtovanih izpustov radioaktivnih snovi, ki bi bili posledica nesreč take vrste in razsežnosti, kot je navedeno v spremenjenem načrtu, doze, ki bi jim bilo lahko izpostavljeno prebivalstvo druge države članice, ne bi dosegle ravni, ki bi bila pomembna z zdravstvenega vidika, ob upoštevanju referenčnih nivojev iz novih temeljnih varnostnih standardov (Direktiva 2013/59/Euratom).

Komisija zato meni, da izvajanje spremenjenega načrta za odlaganje radioaktivnih odpadkov v kateri koli obliki v zvezi z načrtom za sanacijo lokacijo Dounreay, tako med običajnim obratovanjem kot tudi v primeru nesreče, ki bi bila take vrste in razsežnosti, kot je predvideno v splošnih podatkih, ne bo povzročilo radioaktivne kontaminacije vode, prsti ali ozračja druge države članice, ki bi bila pomembna z zdravstvenega vidika, ob upoštevanju določb novih temeljnih varnostnih standardov (Direktiva 2013/59/Euratom).

V Bruslju, 25. novembra 2015 Za Komisijo Miguel ARIAS CAÑETE Član Komisije

(1) Na primer, v skladu s Pogodbo o delovanju Evropske unije bi bilo treba okoljske vidike še dodatno oceniti. V zvezi s tem bi Komisija rada opozorila na določbe Direktive 2011/92/EU o presoji vplivov nekaterih javnih in zasebnih projektov na okolje, Direktive 2001/42/ES o presoji vplivov nekaterih načrtov in programov na okolje, kot tudi na Direktivo 92/43/EGS o ohranjanju naravnih habitatov ter prosto živečih živalskih in rastlinskih vrst ter Direktivo 2000/60/ES o določitvi okvira za ukrepe Skupnosti na področju vodne politike.